อัจฉราวดี วงศ์สกล

งานด้านการสอนธรรม

ปี 2006 ก่อตั้งมูลนิธิโรงเรียนแห่งชีวิต ได้สละทรัพย์ส่วนตัวหลายสิบล้านบาทสร้างโรงเรียนแห่งชีวิตขึ้น เพื่ออบรมธรรมะสำหรับเด็กและเยาวชนให้ดำรงอยู่ในศีลธรรม โดยยึดหลักการสอนธรรมจากบทเรียนในชีวิตของนักเรียนเอง แทนการท่องจำตำรา สอนให้เยาวชนมีแนวทางในการดำเนินชีวิต มองโลกอย่างถูกต้อง ซึ่งได้รับความสนใจและประสบความสำเร็จอย่างมาก เป็นที่กล่าวขานถึงในสังคมเป็นวงกว้าง  
ปี 2011 หลังจากที่ได้ปฏิบัติวิปัสสนากรรมฐาน อย่างเข้มข้นมา 9 ปี ท่านได้ก่อตั้งสายธรรมเตโชวิปัสสนากรรมฐาน ซึ่งเป็นหลักการปฏิบัติวิปัสสนาตามหลักแม่บทสติปัฏฐาน 4  ในเทคนิควิธีการจุดธาตุไฟในกายมาเผากิเลส การก่อตั้งสายธรรมเริ่มต้นมาจากการที่ท่านได้เป็นศิษย์วิปัสสนากรรมฐาน ตามแนวทางของท่านอาจารย์โกเอ็นก้า (S._N._Goenka) เป็นเวลา 6 ปี จากนั้นได้ปฏิบัติตามแนวทางที่ได้รับการสื่อสารสอนเทคนิควิธีภาวนาจาก สมเด็จพระพุฒาจารย์ (โต พรหมรังสี) ซึ่งเป็นเทคนิคภาวนาด้วยการ ตั้งสติเพ่งดูกาย เวทนา จิต ธรรม มีความเพียรภาวนาเผากิเลสอันเป็นวิธีปฏิบัติวิปัสสนาทางลัดตัดตรงสู่นิพพาน หลังจากนั้นท่านอาจารย์จึงมีความปรารถนาที่จะถ่ายทอดวิชาการภาวนาขั้นสูงแก่บุคคลทั่วไป โดยได้สละทรัพย์สินส่วนตัวกว่า 4 ล้านบาท เพื่อซื้อที่ดินเชิงเขาพระพุทธบาทน้อย อำเภอแก่งคอย จังหวัดสระบุรี ประเทศไทย เพื่อเป็นดินแดนแห่งอริยทรัพย์ เปิดอบรมเตโชวิปัสสนากรรมฐาน ถ่ายทอดวิชาธรรมะขั้นสูงที่เห็นผลจริง ด้วยข้อวัตรปฏิบัติที่เคร่งครัด โดยเตโชวิปัสสนากรรมฐาน เปิดอบรมครั้งแรกในวันที่ 25 มกราคม 2554 จนกระทั่งถึงปัจจุบัน กว่า 134 คอร์ส ในระยะเวลา 7 ปี มีผู้เข้าปฏิบัติทั้งสิ้นกว่า 7,000 คน ทั้งชาวไทยและชาวต่างชาติ มีทั้งที่เป็นบรรพชิต และฆราวาส (ข้อมูลเมื่อปี 2561)
ในปี 2014 ก่อตั้งนิตยสารข้ามห้วงมหรรณพ หรือ 5000s นิตยสารธรรมะกับไลฟ์สไตล์ เพื่อให้โลกเห็นว่า โลกของธรรมไม่ใช่เส้นขนานกับโลกในชีวิตจริง ยิ่งมีธรรมสถิตอยู่กับใจมากเท่าไหร่ จะยิ่งเป็นผู้มีไลฟ์สไตล์ชัดเจนมากขึ้นเท่านั้น นิตยสารแสดงให้เห็นมุมของชีวิตทางโลกที่สามารถมีธรรมกำกับได้แบบไม่ใช่เส้นขนาน ช่วยให้ผู้อ่านได้สัมผัสถึงวิถีชีวิตที่สมดุล และก่อเกิดแรงบันดาลใจในการดำเนินชีวิตอย่างลงตัว นิตยสารได้รับการยอมรับจากคนในวงกว้าง 
ปี 2018 ก่อตั้งสถานปฏิบัติธรรม “แสงธรรมโพธิญาณ” อ.หาดใหญ่ จ.สงขลา โดยได้รับบริจาคที่ดินและอาคารเรือนไม้หลังใหญ่ จาก ดร.ไพร พัฒโน เพื่อสร้างสถานปฏิบัติธรรม อบรมหลักสูตรอานาปานสติ และเตโชวิปัสสนา ให้สาธุชนทางภาคใต้ของประเทศไทยและใกล้เคียงได้มีโอกาสปฏิบัติธรรมขั้นกลางและขั้นสูง อีกทั้งเพื่อให้ธรรมอันเข้มแข็งนี้แผ่ขยายสู่แดนใต้ของประเทศไทย สถานปฏิบัติธรรม แสงธรรมโพธิญาณ เปิดสอนคอร์สแรกเดือนตุลาคม 2018

ผลงานด้านการเขียนหนังสือ

อัจฉราวดี วงศ์สกล ได้มีผลงานการเขียนหนังสือที่เป็น Best Seller หลายเล่ม โดยผลงานหนังสือทั้งหมดเริ่มต้นในปี 2548

งานอื่น ๆ

นอกจากงานเขียนหนังสือและการสอนธรรมแล้ว อัจฉราวดี วงศ์สกล ยังได้ก่อตั้งองค์กรโนอิ้ง บุดด้า เพื่อการปกป้องพระพุทธศาสนา(Knowing Buddha Organization) โดยมีจุดประสงค์ คือ ให้ความรู้ที่เป็นหลักปฏิบัติต่อพระพุทธเจ้า ปกป้อง และยับยั้งการกระทำลบหลู่และย่ำยีในสัญลักษณ์ของพระศาสดา ก่อตั้งขึ้นเมื่อปี 2012 
ปัจจุบันองค์กร โนอิ้ง บุดด้า เพื่อการปกป้องพระพุทธศาสนา ได้ร่วมลงนามบันทึกข้อตกลงความร่วมมือกับสำนักงานพระพุทธศาสนาแห่งชาติ เพื่อรณรงค์และให้ความรู้ ป้องกัน และยับยั้งการลบหลู่พระพุทธรูป สัญลักษณ์ทางพระพุทธศาสนา โดยทั้งสองฝ่ายตกลงกันที่จะประสานความร่วมมือกัน เพื่อปกป้องพระพุทธศาสนาด้วยการทำกิจกรรมเพื่อรณรงค์ ให้ความรู้ ป้องกัน และยับยั้งการลบหลู่พระพุทธรูป รวมถึงสัญลักษณ์ทางพระพุทธศาสนา ทั้งในประเทศ และต่างประเทศ 
องค์กรฯ ยืนหยัดทำหน้าที่ปกป้องพระพุทธศาสนา ด้วยการให้ความรู้ความเข้าใจที่ถูกต้องในการปฏิบัติต่อพระพุทธรูปและพระสัญลักษณ์ เนื่องจากในปัจจุบัน มีการนำพระพุทธรูปและพระสัญลักษณ์มาลดทอนคุณค่าให้เป็นเพียง “งานพุทธศิลป์” เพื่อการประดับตกแต่งหรือเป็นเฟอร์นิเจอร์ บดบังคุณค่าที่แท้จริงที่มีไว้เป็นเครื่องรำลึกถึงพระพุทธคุณด้วยความกตัญญูและความเคารพ

ประเด็นความขัดแย้ง

การแสดงความคิดเห็นอย่างตรงไปตรงมาของอาจารย์อัจฉราวดี วงศ์สกล เกี่ยวกับความมีศีลธรรมในหมู่ชาวพุทธได้ทำให้เกิดประเด็นโต้แย้งเกี่ยวกับตัวท่าน และการที่อาจารย์อัจฉราวดีได้วิจารณ์อย่างเปิดเผยเกี่ยวกับพระสงฆ์ไทยบางรูปที่ไม่ปฏิบัติตามหลักพระพุทธศาสนาและพระวินัยอย่างเคร่งครัด ได้ก่อให้เกิดการดูหมิ่นให้ร้ายท่านทั้งจากสื่อมวลชนและองค์กรพุทธบางแห่งซึ่งควบคุมบริหารโดยผู้ชาย เนื่องจากในวัฒนธรรมของไทย ผู้หญิงไม่สามารถวิพากษ์วิจารณ์พระสงฆ์ ถึงแม้ว่าจะมีหลักฐานที่ชัดเจนรองรับก็ตาม นอกจากนี้ สื่อมวลชนไทยยังได้กล่าวหาว่าอาจารย์อัจฉราวดีทำตนเหนือพระสงฆ์และกล่าวหาพระสงฆ์ที่เป็นศิษย์วิปัสสนากรรมฐานของท่านว่าได้แสดงความเคารพอาจารย์ซึ่งเป็นผู้หญิง เนื่องจากมีข้อห้ามพระสงฆ์ทำความเคารพผู้หญิง 
สื่อมวลชนยังได้วิจารณ์ถึงการปฏิบัติกรรมฐานสายเตโชวิปัสสนา และในส่วนของผู้กล่าวหายังได้ระบุว่าการปฏิบัติเตโชวิปัสสนากรรมฐานไม่มีปรากฏอยู่ในคัมภีร์ทางพระพุทธศาสนาเล่มใด จึงสมควรที่จะยกเลิกการปฏิบัติแนวทางนี้ และยังได้กล่าวร้ายอาจารย์อัจฉราวดีที่ทำการสอนวิปัสสนากรรมฐานด้วยวิธีนี้ บางคนถึงขนาดจัดประเภทของเตโชวิปัสสนาว่าเป็นเพียงลัทธิหนึ่ง 
อย่างไรก็ตาม เสียงวิจารณ์ต่าง ๆ ก็สงบลง หลังจากที่สำนักงานพระพุทธศาสนาแห่งชาติได้ทำการตรวจสอบทั้งทางด้านอาจารย์อัจฉราวดี วงศ์สกลและด้านมูลนิธิโนว์อิ้งบุดดาแล้ว และให้การรับรองความถูกต้อง หลังจากนั้น ยังมีเจ้าหน้าที่ระดับสูงจากมูลนิธิมหามกุฎราชวิทยาลัยเข้ารับการอบรมปฏิบัติเตโชวิปัสสนากรรมฐานกับอาจารย์อัจฉราวดี และได้ยืนยันว่าการปฏิบัติสายนี้เป็นหนทางอันถูกต้องสายหนึ่งที่จะนำไปสู่ความรู้แจ้งได้
เมื่อต้นปีพ.ศ. 2561 อาจารย์อัจฉราวดีและมูลนิธิโนอิ้ง บุดด้า เพื่อการปกป้องพระพุทธศาสนาได้ตัดสินใจฟ้องร้องกลุ่มผู้ปล่อยข่าวใส่ร้าย ซึ่งการดำเนินการทางกฎหมายนี้ อาจารย์อัจฉราวดีกล่าวว่า ไม่ได้เพื่อต้องการแก้แค้นแต่อย่างใด  แต่เป็นการออกมาแสดงความบริสุทธิ์ใจต่อสาธารณชน แต่เพื่อการธำรงความยุติธรรม  และปกป้องความดีงามให้มีที่ยืนได้อย่างสง่างาม  อีกทั้งยังป้องกันผู้หลงเชื่อ  ไม่ให้หลงกระทำบาปดูหมิ่นดูแคลนผู้อื่นเพราะถูกลวงด้วยถ้อยความเท็จ  หลังจากคดีความดำเนินมาได้ปีกว่า ๆ ในที่สุด ในเบื้องต้นศาลได้มีคำพิพากษาตัดสินแล้ว จำนวน 1 คดี และผู้เป็นจำเลยต่างยอมสารภาพความผิดโดยโฆษณาคำขอขมาเป็น จำนวน 2 คดี และจำเลยถูกออกหมายจับ จำนวน 1 คดี